Viihdeohjelma Huuma palasi vuosien jälkeen ruutuun uusien juontajien vetämänä.

Ohjelman juontaja Ernest Lawson kertoi positiivisten yllätysten olevan tärkeä osa Huumaa.

Viihdeohjelma Huuma alkoi lauantaina Roope Salmisen, Ernest Lawsonin ja Jenni Kokanderin vetämänä MTV3-kanavalla. Ohjelmassa nähtiin osio, jossa kolme tavallista katsojaa lausui suomalaisia paikannimiä Jukka Hildénin yrittäessä lukea kaupunkeja osallistujien huulilta kuulosuojaimet päässään.

Lue huulilta -osio alkoi Jukka Hildénin saapumisella studioon voltilla. Istuuduttuaan tehtävätuoliin hän vielä löi juontaja Roope Salmista jalkojen väliin.

– Jukka, nyt keskitytään, Ernest Lawson joutui sanomaan Hildénille, kun mies ei kuunnellut ohjeita.

Samaan aikaan Salminen sanoi Lawsonille, että häneen oikeasti sattui. Erikoinen tilanne sivuutettiin ja kilpailijat esiteltiin yleisölle.

Kilpailijoina nähtiin Iiris Helsingistä, Jenni Kirkkonummelta ja kolmantena Unto Jyväskylästä. Kaikki voittivat lahjakortin.

– Oliks hänen lääkitys ihan kunnossa, Hilden kysyi viimeisen kilpailijan kadottua ruudusta ohjelman juontajilta. Hän toisti kysymyksen, kun Lawson ei vastannut hänelle mitään.

Ernest Lawson, Jenni Kokander ja Roope Salminen juontavat Huumaa. Jenni Gästgivar

Salminen yritti hiljentää Hildénin.

– Mä voisin kysyä sulta samaa asiaa.

Hildén jatkoi aiheesta täsmentäen sanojaan:

– Mulla ei oo ollut aikoihin kunnossa, mutta...

Sen jälkeen Hildén matki ohjelmaan osallistunutta kilpailijaa. Näet klipin täältä.

– Haluutsä juontaa meidät katkolle vai haluatko sä sheimata lisää meidän kilpailijoita, Salminen joutui lopulta kysymään ja erikoinen ohjelmaosio päättyi siihen.

Sosiaalisessa mediassa kyseinen tilanne on kirvoittanut valtavasti kommentteja. Salminen saa kehuja kiusaamiseen puuttumisesta.

Jukka Hildén, 39, on tunnettu Duudsonit-ryhmän jäsen. KARI PEKONEN

– Eikö Hildén kampanjoinut koulukiusaamista vastaan? Nyt hän kuitenkin kiusaa ihan itse ja omilla kasvoillaan, pohtii eräs katsoja Facebookissa.

– Roopelle pisteet siitä, että huomautti Hildénille tilannetajusta ja kilpailijoiden sheimaamisesta. Typerää käytöstä Jukalta, toteaa toinen Jodelissa.

– Oliskohan anteeksipyynnön paikka, toteaa kolmas Twitterissä.